钦定古今图书集成/方舆汇编/边裔典/第086卷 > 默伽国
## 钦定古今图书集成/方舆汇编/边裔典/第086卷 > 默伽国

图考

按《三才图会》：默伽国古系荒郊，无人烟，因大食国祖
师蒲罗吽自幼有异状，长娶妻，在荒野生一男子，无
水可洗，弃之地下。母走，寻水不见，及回，其子以脚擦
地，涌出一泉，甚清彻，此子立名“司麻烟”，砌成大井，逢
旱不干，泛海遇风波，以此水洒之，无不止者

《明外史天方传》：“成化二十三年，其国中回回阿立以
兄纳的游中土四十馀载，欲往云南访求，乃携宝玉
钜万，至满剌加，附行人左辅舟将入京进贡。抵广东，
为市舶中官韦眷侵克。阿立怨，赴京自诉。礼官请估
其贡物，酬以直，许访兄于云南。时眷惧罪，先已夤缘
于内。帝乃责阿立为间谍，假贡行奸，令广东守臣逐”
还。阿立乃号哭而去。

明

### 宣宗宣德五年坤城遣使入贡

按《明外史坤城传》：坤城，西域回回种。宣德五年，其使
臣者马力丁等来朝，贡驼马。时有开中之令，使者即
输米一万六千七百石于京仓中。及辞还，又愿以所
纳米献官。帝曰：“回人善营利，虽名朝贡，实图贸易，可
酬以直。”于是予帛四十匹，布倍之。其后亦尝贡。自成
祖以武定天下，欲威制万方，遣使四出招徕，由是西
域大小诸国，莫不稽颡称臣，献琛恐后。又北穷沙漠，
南极溟海，东西抵日出没之处。凡舟车可至者，无所
不届。自是殊方异域，《鸟言》《侏𠌯》之使，辐辏阙廷。岁时
颁赐，库藏为虚。而四方奇珍异宝、名禽殊兽进献上
方者，亦日增月益。盖兼汉、唐之盛而有之，百王所莫
并也。馀威及于后嗣，宣德、正统朝，犹多重译而至。然
仁宗不务远略，践祚之初，即撤西洋取宝之船，停松
花江造舟之役，召西域使臣还京，敕之归国，不欲疲
中土以奉远人。宣德继之，虽间一遣使，寻亦停止，以
故边隅获休息焉。今采故牍，尝奉贡通名天朝者，曰
哈三，曰哈烈儿，曰沙的蛮，曰哈的兰，曰扫兰，曰乜克
力，曰把力黑，曰俺力“麻，曰脱忽麻，曰察力失，曰干失，
曰卜哈剌，曰怕剌，曰你沙兀儿，曰克失迷儿，曰帖必
力思，曰火坛，曰火占，曰苦先，曰牙昔，曰牙儿干，曰戎，
曰白，曰兀伦，曰阿端，曰邪思城，曰舍黑，曰摆音，曰克
癿，计二十九部。以疆域褊小，止称地面。”与哈烈、哈实
哈儿、赛蓝、亦力把力、失剌思、沙鹿海牙、阿速、把丹皆
由哈密入嘉峪关，或三年或五年一贡，“入京者不得
过三十五人。”其不由哈密者，更有乞儿麻、米儿哈兰、
可脱癿、蜡烛、也的干、剌竹、亦不剌、因格失迷、乞儿吉
思、羽奴思、哈辛十一地面，亦尝通贡。

明

### 宣宗宣德六年讨来思遣人入贡

按《明外史讨来思传》：“讨来思，地小，周径不百里。城近
山，山下有泉，赤色，望之如火。俗佞佛，妇人主家柄。产
牛羊马驼，有布缕毛褐。土宜穄麦，无稻，交易用钱。宣
德六年入贡。七年，命中官李贵赍玺书奖劳，赐文绮
彩帛。地小不能常贡。”

按《明会典》：“讨来思，宣德六年，使臣回至真定府，陜西
布政司甘肃茶饭管待。”

明

### 宣宗宣德七年黑娄遣使来贡

按《明外史黑娄传》：“黑娄近撒马儿罕，世为婚姻。其地
山川草木禽兽皆黑，男女亦然。宣德七年，遣使来朝，
贡方物。”

### 英宗正统二年黑娄遣使来贡

按《明外史黑娄传》：“正统二年，其王沙哈鲁锁鲁檀遣
指挥哈只马黑麻奉贡，命赍敕及金织纻丝、彩绢归
赐其王。”

正统六年，黑娄遣使来贡。

按：《明外史黑娄传》云云。

### 代宗景泰四年黑娄遣使来贡

按《明外史黑娄传》：“景泰四年，偕邻境三十一部男妇
百馀人，贡马二百四十有七，骡十二，驴十、驼七及玉
石、硇砂、镔铁刀诸物。”

====英宗天顺七年黑娄国王之母亦遣人入贡擢其使臣为指挥同知====按《明外史黑娄传》：“天顺七年，王母塞亦遣指挥佥事
马黑麻、拾儿班等奉贡，赐彩币表里、纻丝袭衣，擢其
使臣为指挥同知，从者七人，俱为所镇抚。”

### 宪宗成化十九年黑娄遣人入贡

按《明外史黑娄传》：“成化十九年，与失剌思、撒马儿罕
把丹沙共贡狮子。把丹沙之长，亦称锁鲁檀马黑麻，
景泰七年尝入贡，至是复偕至。”

### 孝宗弘治三年黑娄贡驼马玉石

按：《明外史黑娄传》：“弘治三年，又与天方诸国贡驼马
玉石。”

按：《明会典》：“黑娄筵宴二次。”宣德七年，使人朝贡至潼
关、陜西、甘肃管待。

按《四译馆考》：“黑娄在嘉峪关西近土鲁番，世相结好。
明宣德七年始来贡，由土鲁番入。其地山水草木禽
兽皆黑，男女皆然。”

明

### 宣宗宣德 年哈失哈力遣使朝贡

按《明会典》：“哈失哈力，宣德间使臣十四人，三日下程
一次，羊鹅各二只，鸡二只，酒二十一瓶，米四斗二升，
面二十一斤，果子一斗四升，蜜一斤，饼四十五个，蔬
菜厨料。”

明

### 英宗正统 年朵儿只伯国遣使入贡

按《明会典》：“朵儿只伯，正统间使臣四人，十日下程一
次，羊一只，鹅、鸡各二只，米四斗，面十斤，果子一升，烧
饼二十个，蔬菜厨料。”

明

### 武宗正德四年始招打喇儿寨为冠带头目定三年一贡

按《明会典》：“四川威州地方，正德四年，招抚奉敕为冠
带头目，议准三年一贡，每贡许三百五十人。打喇儿
寨番僧到京，每人彩段一表里，内一匹给价银三两，
折衣彩段二表里，与本色留边。每人彩段一表里，内
一匹如前给价，折衣彩段二表里，每一表里折给阔
生绢四匹，共八匹，俱赏钞六十锭，折靴袜钞五十锭。”
方物例不给价。

穆宗隆庆三年，定打喇儿寨入贡人数。

按《明会典》，“隆庆三年，定一百二十五人全赏，一百二
十五人减赏，于全赏内起送四人赴京，馀留边听赏。”
贡物：珊瑚、氆氌。

明

### 世宗嘉靖三年鲁迷遣使入贡

按《明外史鲁迷传》，鲁迷去中国绝远。嘉靖三年，遣使
贡狮子、犀牛。给事中郑一鹏言：“鲁迷非常贡之邦，狮
子非可育之兽，请却之以光圣德。”礼官席书等言：“鲁
迷不列王会，其真伪不可知。近土鲁番数侵甘肃，而
边吏于鲁迷册内察有土鲁番之人，其狡诈明甚。请
遣之出关，治所获间谍罪。”帝竟纳之，而令边臣察治。
按《明会典》，“嘉靖三年，鲁迷自甘肃入贡后定五年一
贡，每贡起送十馀人。贡物：狮子、犀牛、玉石、金、钢钻、珊
瑚、珠、花瓷、珠花瓷、汤壶锉、锁服、撒哈剌、花帐子、羚羊
角、猞猁狲皮、西狗皮、铁角皮。”

嘉靖五年，鲁迷遣使入贡。

按《明外史鲁迷传》：“嘉靖五年冬，复以二物来贡。既颁
赐，其使臣言长途跋涉，费至二万三千馀金，请加赐。”
御史张禄言：“华夷异方，人物异性。留人养畜，不惟违
物，抑且拂人。况养狮日用二羊，养犀牛日用果饵。兽
相食与食人食，圣贤皆恶之。又调御人役，日需供亿，
以光禄有限之财，充人兽无益之费，殊为拂经。乞返”
其人，却其物，薄其赏，明“中国圣人不贵异物之意”，不
纳。乃从礼官言，如《弘治》、撒马儿罕例益之。

按《明会典》：“鲁迷，嘉靖五年奏准筵宴二次。”

嘉靖二十二年，鲁迷入贡。

按《明外史鲁迷传》：“嘉靖二十二年，偕天方诸国贡马
及方物。”

嘉靖二十三年，鲁迷贡使还，遇迤北入寇。总兵杨信以贡使同与贼战，多死，棺敛归其丧。

按《明外史鲁迷传》：“嘉靖二十三年，还至甘州，会迤北
贼入寇，总兵官杨信令贡使九十馀人往御，死者九
人。帝闻，褫信职，命有司棺敛，归其丧。”

嘉靖二十七年，鲁迷入贡。

按：《明外史鲁迷传》云云。

嘉靖三十三年，鲁迷入贡。

按《明外史鲁迷传》：“嘉靖三十三年入贡，其贡物有珊
瑚、琥珀、金钢钻花瓷器、锁服、撒哈剌帐、羚羊角、西狗
皮、猞猁狲皮、铁角皮之属。